แจ้งปิดเบี่ยงจราจรชั่วคราวทุกช่องทาง บนถนนแจ้งวัฒนะ ฝั่งขาเข้าและฝั่งขาออก
การรถไฟฟ้าขนส่งมวลชนแห่งประเทศไทย หรือ รฟม. แจ้งว่า บริษัท ซิโน-ไทย เอ็นจีเนียริ่ง แอนด์ คอน สตรัคชั่น จำกัด (มหาชน) ผู้รับจ้างก่อสร้างงานโยธา โครงการรถไฟฟ้าสายสีชมพู ช่วงแคราย - มีนบุรี มีความจำเป็นต้องปิดเบี่ยงจราจรพื้นราบชั่วคราวทุกช่องทาง ฝั่งขาเข้าและฝั่งขาออก และปิดเบี่ยงจราจรชั่วคราวทุกช่องทาง บนสะพานข้ามวงเวียนบางเขน ฝั่งขาเข้าและฝั่งขาออก เพื่อดำเนินงานรื้อย้ายสะพานลอยหลบการก่อสร้างโครงการฯ ในวันที่ 17 กุมภาพันธ์ 2565 ถึงวันที่ 6 มีนาคม 2565 ในช่วงเวลา 22.00 น.– 04.00 น.โดยจะมีการปิดเฉพาะวันที่มีการปฏิบัติงานเท่านั้น โดยจะทำการปิดเบี่ยงจราจรพื้นราบชั่วคราวทุกช่องทาง ฝั่งขาออก มุ่งหน้ามีนบุรี  ตั้งแต่บริเวณตรงข้ามมหาวิทยาลัยราชภัฏพระนคร ถึงบริเวณรีเจ้นท์ โฮม 15 คอนโด และปิดเบี่ยงจราจรชั่วคราวทุกช่องทาง บนสะพานข้ามวงเวียนบางเขน ฝั่งขาออก มุ่งหน้ามีนบุรี ผู้ใช้เส้นทางรถที่มุ่งหน้ามีนบุรี ห้ามขึ้นสะพานข้ามวงเวียนบางเขน มุ่งหน้ามีนบุรี (ฝั่งขาออก) โดยให้เบี่ยงขึ้นสะพานข้ามวงเวียนบางเขน ฝั่งขาเข้า ทดแทน ส่วนรถที่ต้องการเข้ารีเจ้นท์ โฮม คอนโด และบริเวณซอยแจ้งวัฒนะ 2 ให้เลี้ยวซ้ายเข้าซอยแจ้งวัฒนะ 4 เพื่อออกสู่ถนนพหลโยธินและกลับรถ บริเวณกองพันทหารสื่อสารที่ 21  กองทัพภาคที่ 1 แล้วเข้าสู่วงเวียน เพื่อเลี้ยวซ้ายแล้วใช้ช่องทางชิดเกาะกลาง เพื่อเข้ารีเจ้นท์ โฮม คอนโด และบริเวณซอยแจ้งวัฒนะ 2 ทดแทน และรถที่ออกจากรีเจ้นท์ โฮม คอนโด และบริเวณซอยแจ้งวัฒนะ 2 ที่ต้องการมุ่งหน้าถนนพหลโยธิน ให้ใช้ช่องทางชิดบาทวิถี ทดแทนสำหรับในวันที่ 26 กุมภาพันธ์ 2565 ถึงวันที่ 6 มีนาคม 2565 ในช่วงเวลา 22.00 น.– 04.00 น. จะปิดเบี่ยงจราจรพื้นราบชั่วคราวทุกช่องทาง ฝั่งขาเข้า มุ่งหน้าหลักสี่ ตั้งแต่บริเวณพุทธวิชชาลัย ถึงบริเวณก่อนถึงมหาวิทยาลัยราชภัฏพระนครและปิดเบี่ยงจราจรชั่วคราวทุกช่องทาง บนสะพานข้ามวงเวียนบางเขน ฝั่งขาเข้า มุ่งหน้าหลักสี่ โดยรถที่มุ่งหน้าหลักสี่ ห้ามขึ้นสะพานข้ามวงเวียนบางเขน มุ่งหน้าหลักสี่ (ฝั่งขาเข้า) โดยให้เบี่ยงขึ้นสะพานข้ามวงเวียนบางเขน ฝั่งขาออก ทดแทน ขณะที่รถจากถนนพหลโยธินที่ต้องการมุ่งหน้าหลักสี่ ให้เข้าสู่วงเวียน แล้วเลี้ยวเข้าถนนรามอินทรา เพื่อกลับรถบริเวณศูนย์รักษาความปลอดภัย 17 รามอินทรา ก่อนถึงแยกลาดปลาเค้า แล้วเบี่ยงใช้สะพานข้ามวงเวียนบางเขน ฝั่งขาออก ทดแทน ส่วนรถที่มุ่งหน้ามีนบุรี ห้ามขึ้นสะพานข้ามวงเวียนบางเขน มุ่งหน้ามีนบุรี (ฝั่งขาออก) ให้ใช้ช่องทางพื้นราบ แล้วเข้าสู่วงเวียน เลี้ยวเข้าถนนรามอินทรา ทดแทน ซึ่งการดำเนินงานดังกล่าวอาจส่งผลให้การจราจรชะลอตัว ติดขัด และอาจมีเสียงดังรบกวนโดยระหว่างดำเนินงาน จะมีการติดตั้งป้ายเตือนล่วงหน้าก่อนถึงจุดเบี่ยง ป้ายจราจร กรวยยางและสัญญาณไฟส่องสว่าง เพื่อความปลอดภัยของผู้ใช้เส้นทาง รฟม. ขออภัยในความไม่สะดวก